Ronny Kristoffersen

Film og TV-produksjoner

Etter at han flyttet tilbake til Norge har Kristoffersen regissert og produsert flere tv-serier og dokumentarfilmer. Mange av dem har blitt til i samarbeid med Nils Wærstad, og duoen betegnes ofte som Nils & Ronny i disse prosjektene.
Første gang de markerte seg sammen var da de mottok nominasjon til Gullruten for produksjonen Amanda i kategorien Beste presentasjonsfilm.
Vinteren 2000 produserte Wærstad og Kristoffersen fjernsynsserien Maraton. Den bestod av en rekke portrettprogrammer om personer innen kultur, media og politikk, med Guri Heftye som intervjuer. Serien ble i 2000 nominert til Gullruten i kategorien «Åpen klasse». Sommeren 2000 sto de bak innslagene under NRKs sending av Fotball-EM i Nederland/Belgia.
Sammen har de også produsert og regissert serien Nils & Ronnys TV-cocktail, en genreblanding av road movie, reiseskildring, humor og fiction for NRK1. Serien gikk på TV vinteren 2001, og ble nominert til Gullruten i kategorien «Beste humorprogram».

«Walkabout - Roadmovies fra resten av verden»

Nils & Ronny utviklet og produserte Tv-serien Walkabout, reisedokumentarskildringer fra ulike deler av verden. Serien ble første gang sendt på NRK1 Våren 1999 og ble nominert til Gullruten sommeren 99.
I 2003 regisserte Kristoffersen ti nye Walkabout-episoder for NRK, med visning vinter/vår 2004. Walkabout II ble nominert til Gullruten i 2004 i kategorien «Beste underholdningsprogram». 
I 2006 viste NRK Walkabout III, som samme år ble nominert til Gullruten i kategorien «Beste underholdningsprogram». 
I 2012-14 produserte Kristoffersen og Wærstad tv-serien Walkabout – Ground Truth, blant annet fra Colombia og Gazastripen der de søkte «sannheten på bakken» og utfordret låste forestillinger om såkalte risikoområder. Walkabout IV ble sendt på NRK i 2014.

Dokumentarfilmer

Kristoffersen har også hatt co-regi og fotoansvar for fjernsynsdokumentaren Med Norge som venterom, som handlet om bosniske flyktninger i Norge og deres retur til hjemlandet. Filmen ble produsert i samarbeid med Flyktningerådet og UDI. Den ble nominert til Gullruten i kategorien «Beste dokumentarfilm». Han hadde dessuten co-regi og foto på dokumentarfilmen Jeg elsker hvem jeg vil. Filmen ble nominert til Amandaprisen og Gullruten.
For TV 2 regisserte Kristoffersen i 2000 dokumentarfilmen Rusmillionæren. Filmen ble nominert til Gullruten i kategorien «Beste dokumentarfilm». 
I 2004 ble dokumentarfilmen Dont fuck with the Lewises nominert til hovedkonkurransen under dokumentarfilmfestivalen IDFA i Amsterdam. I 2005 ble filmen nominert til hovedkonkurransen i dokumentarfestivalen HotDocs i Toronto.
I 2006 regisserte Kristoffersen to dokumentarfilmer fra Etiopia og Somaliland, hvor han og Nils Wærstad fulgte Leger uten grensers arbeid i området. Filmen Møte med en massemorder ble våren 2007 valgt ut til å representere NRK på den internasjonale tv-festivalen INPUT i Lugano.
I 2007 regisserte han to dokumentarfilmer om Unicefs arbeid. Den ene filmen ble laget i Ukraina, med tema «Gatebarn og HIV». Den andre filmen ble tatt opp i Jamaica, og temaet for denne filmen var «En HIV-epidemi ute av kontroll –  Hva gjør det med et samfunn?». 
I 2008 regisserte Kristoffersen to dokumentarfilmer om Blåkors' arbeid med blant annet rusmisbrukere og barn av rusmisbrukere.

"Fotballkrigen"

Høsten 2008 og vinteren 2009 hadde Kristoffersen co-regi og foto på 3 av episodene i dokumentarserien Fotballkrigen - Kamp på liv og død. Opptakene ble gjort i Argentina, Tyrkia, og Iran og portretterer verdens mest lidenskapelige fotballsupportere i de mest intense heksegrytene og hatkampene fotballen har å by på. Programleder var Bård Tufte Johansen.

Portrettserie "8 med vilje"

I perioden 2010-2011 regisserte Kristoffersen en portrettserie på åtte programmer sammen med co-programleder Anne Grosvold for NRK1. Blant personene som ble portrettert i denne serien var Liberias president Ellen Johnson Sirleaf og den kongolesiske legen Denis Mukwege, som flere ganger har blitt nominert til Nobels fredspris for sitt arbeid i Kongos krigssoner. I tillegg til portretter av nordmenn som Liv Ullmann og Jan Egeland ble persongalleriet supplert med Stellan Skarsgård, Cate Blanchett og Kofi Annan.

"Onkel Amerika" med Dansken og Fingern

Norsk underholdning fra 2012. Alle har en rik onkel i Amerika - eller er han alltid så rik som vi skal ha det til? Ronny hadde regi på episodene fra Los Angeles, San Francisco, Seattle og Calgary. Programledere var Esben "Dansken" Selvig og Thomas "Fingern" Gullestad.

"Handlingens Menn"

Høsten 2015 gikk Nils og Ronny i gang med sitt nyeste prosjekt Handlingens Menn, en storsatsing med visning primetime NRK1 høsten 2017. Serien besto av reiseskildringer og portretter fra "verden rundt" og hadde uttalt mål om å "gjøre verden litt mindre farlig". Serien ble godt mottatt av anmelderne

"Når Katastrofen Inntreffer - Nils & Ronny på Filippinene"

Høsten 2018 ble vennskapslandsbyen til Nils & Ronny i Filippinene berørt av et jordskred etter tyfonen "Ompong" der flere mistet livet. Nils & Ronny reiste for å hjelpe til og de slapp en dokumentarfilm fra reisen i januar 2019. 
Parallellt med TV-programmet ble det opprettet en innsamlingsaksjon der over 600 000 kroner ble samlet inn på få uker . Serien gikk på NRK1 med gode seertall og en seerandel på 39%  og ble også gjort tilgjengelig for strømming på NRKTV.